SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 89

**2020. gada 26. februārī plkst.10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Raimonds Bergmanis**

**Juris Jurašs**

**Ainars Latkovskis**

**Mārtiņš Staķis**

**Atis Zakatistovs**

uzaicinātās personas:

* Valsts ugunsdzēsības un glābšanas dienestapriekšnieka pienākumu izpildītājs **Intars Zitāns;**
* Valsts ugunsdzēsības un glābšanas dienestapriekšnieka vietnieks **Kristaps Eklons;**
* Valsts ugunsdzēsības un glābšanas dienestapriekšnieka vietnieks **Mārtiņš Baltmanis;**
* Iekšlietu ministrijas Nozares politikas departamenta direktors **Gatis Švika**;
* Iekšlietu ministrijas Nozares politikas departamenta Plānošanas nodaļas vecākais referents **Maigurs Ludbāržs**;
* Iekšlietu ministrijas parlamentārā sekretāre **Signe Bole**;
* iekšlietu ministra padomnieks **Jānis Veide**;
* Labklājības ministrijas Sociālo pakalpojumu departamenta vecākā eksperte **Inga Martinsone**;
* Latvijas Nedzirdīgo savienības viceprezidente **Inese Immure;**
* Latvijas Nedzirdīgo savienības pārstāvis, zīmju valodas tulks **Artūrs Bočkāns;**
* Valsts izglītības satura centra pārstāve **Inese Bautre**;
* Valsts izglītības satura centra pārstāve **Liene Zeile**;
* Latvijas Peldēšanas federācijas priekšsēdētājs **Aivars Platonovs**;

**Saeimas Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Kristiāna Bumbiere, Inese Silabriede un Māris Veinalds**

**Sēdi vada:** komisijaspriekšsēdētājs J.Rancāns

**Sēdi protokolē:** I.Silabriede

**Sēdes veids:** atklāta

*Izskatāmie dokumenti:*

*1. Iekšlietu ministrijas 20.02.2020. vēstule Nr.1-28/427 (Saeimas reģ. nr.2/535-13/20), pielikumā uzziņa par Valsts ugunsdzēsības un glābšanas dienesta darbības rezultātiem 2019. gadā;*

*2. Prezentācija “Valsts ugunsdzēsības un glābšanas dienesta darbības aktualitātes, konstatētās problēmas un to risinājums, 26.02.2020.;*

*3. Latvijas Nedzirdīgo Savienības 06.12.2019. vēstule Nr.1-12/191 (Saeimas reģ. nr.3/2529-13/19);*

*4. Iekšlietu ministrijas 13.02.2020. vēstule Nr.1-28/73 (Saeimas reģ. nr.2/73-13/20),*

*5. Labklājības ministrijas 17.01.2020. vēstule Nr.36-1-03/66 (Saeimas reģ. nr.2/122-13/20);*

*6. Latvijas Peldēšanas federācijas 21.08.2019. vēstule Nr. V-102-08/19 (Saeimas reģ. nr. 3/1736-13/19).*

Darba kārtība:

**Valsts ugunsdzēsības un glābšanas dienesta darbības aktualitātes, konstatētās problēmas un to risinājumi.**

J.Rancāns atklāj sēdi un informē par darba kārtību. Dod vārdu Valsts ugunsdzēsības un glābšanas dienesta (turpmāk – VUGD) pārstāvjiem.

I.Zitāns demonstrē prezentāciju *(prezentācijas materiāls pievienots protokolam)* un informē komisiju par VUGD darba rezultātiem, secinājumiem un aktualitātēm 2019. gadā.

Vispārējā statistika rāda tendenci, ka pēdējo piecu gadu laikā ugunsgrēku skaits samazinās, pieaug izglābto skaits. Uzskata, ka dūmu detektoru obligātā ieviešana šos rādītājus vēl uzlabos. Arī glābšanas darbi uzrāda, ka palielinās gan glābšanas darbu skaits, gan izglābto skaits.

Atzīmē, ka palielinās iedzīvotāju iesniegumu skaits, bet pieaug arī tādu iesniegumu skaits, kuros lūgti neplānoti darbi: lūgumi sniegt konsultācijas ugunsdrošības jautājumos, veikt neplānotas pārbaudes.

I.Zitāns informē par VUGD sadarbību Civilās aizsardzības (turpmāk – CA) plāna izstrādē, vienotas risku novērtēšanas metodoloģijas izstrādē. Atzīmē konstatētās nepilnības valsts agrīnās brīdināšanas sistēmas darbībā; kā problēmu uzsver sirēnu (157) apziņošanas sistēmas novecošanos un neatbilstību mūsdienu prasībām. Dienests meklē ārpusbudžeta iespējas, kā efektivizēt iedzīvotāju apziņošanu, piem., SMS veidā. Uzsver sadarbības nepieciešamību ar masu medijiem; vajadzīgs. lai iedzīvotāji ne tikai saņemtu ziņu, bet arī tiktu informēti par turpmāko rīcību.

Kā būtisku dienesta darbības jomu I.Zitāns atzīmē glābšanas darbus, kas kopumā sastāda 5%. Īpaši akcentē glābšanas darbus uz ūdens. Informē par VUGD sadarbību ar mācību iestādēm “Cilvēkdrošības” kursa ietvaros.

I.Zitāns informē par dienesta darba būtiskajiem aspektiem un attīstību kopš 2007. gada. Komentē personāla problēmas un to risinājumus, valstiska līmeņa organizatoriskos pasākumus. Kā nozīmīgu aspektu atzīmē dienesta profesionālo sagatavotību, kura, lai būtu mūsdienu līmenim atbilstoša, aizņem vismaz pusgadu. Iezīmē būtiskās VUGD problēmas:

- atbilstoši sagatavota personāla trūkums;

- ēku neatbilstošs stāvoklis. Tuvākās prioritātes – Siguldas, Liepājas un Daugavpils depo infrastruktūras sakārtošana;

- modernas tehnikas un autotransporta nepieciešamība;

- finansējuma problēmas, kas bremzē attīstību. Kopš 2017. gada samazinās kopējais budžets, bet atlīdzību daļa palielinās.

Deputātu jautājumi

A.Latkovskis interesējas par VUGD sadarbību ar raidorganizācijām ārkārtas apziņošanas jautājumā. Interesējas, vai komisijai nevajadzētu uzrunāt Nacionālo elektronisko plašsaziņas līdzekļu padomi (turpmāk – NEPLP) par šo funkciju uzlabošanu.

M.Baltmanis informē, ka VUGD atbilstoši pieredzei ir konstatējis problēmas, sarakste ar NEPLP notiek, vērojami sadarbības uzlabojumi.

*Notiek diskusija par iedzīvotāju agrīnās brīdināšamas sistēmas risinājuma variantiem (šūnu apraide) un to modernizācijas finansiālajiem resursiem. Šī jautājuma svarīgums ir iezīmēts arī Nacionālās attīstības plānā (turpmāk – NAP). Viedokļus izsaka M.Baltmanis, A.Latkovskis, I.Zitāns.*

A.Zakatistovs komentē Iekšlietu ministrijas budžeta problēmas Finanšu ministrijas redzējumā. Iesaka finansējuma piesaistē vairāk vērsties pie lielajām pašvaldībām, kas palīdzētu uzlabot dienesta kapacitāti.

*Notiek diskusija par pašvaldību iesaisti VUGD finansiālo problēmu un kapacitātes risināšanā. Tiek apspriesti brīvprātīgo ugunsdzēsēju biedrību iesaistes pozitīvie un negatīvie aspekti, kā arī valdības paveiktais šīs sadarbības uzlabošanā, tiek atzīmēts notiekošais pilotprojekts. Viedokļus izsaka I.Zitāns, J.Jurašs, A.Zakatistovs, K.Eklons, M.Baltmanis, J.Rancāns, R.Bergmanis. Tiek apspriesta arī ārvalstu pieredze (īpaši Igaunijas) šajā jautājumā. K.Eklons atzīmē, ka visā Eiropā ir problēmas ar brīvprātīgo ugunsdzēsēju rekrutēšanu, jo notiek paaudžu maiņa, jaunieši vairs negrib šajā kustībā iesaistīties. Iezīmējas tendence uz profesionālo dienestu. Jādomā arī par atbilstošām izmaiņām likumdošanā. Pēc pilotprojekta noslēgšanās būs iespēja iepazīties ar informatīvo ziņojumu, noskaidrot izaicinājumus un risinājumus.*

*A.Zakatistovs ierosina par valsts un pašvaldību sadarbību ugunsdzēsības jomā nākotnē organizēt kopīgu sēdi ar Valsts pārvaldes un pašvaldību komisiju, bet R.Bergmanis iesaka piesaistīt arī Budžeta un finanšu (nodokļu) komisiju.*

R.Bergmanis interesējas par paveikto VUGD poligona būvniecībā Krustpils ielā 10.

I.Zitāns informē, ka darbs notiek pa posmiem, ir progress. Informē par īstenošanas termiņiem līdz 2025. gadam.

R.Bergmanis atzīmē, viņaprāt, nepietiekamo radiācijas dozimetru daudzumu VUGD, aicina dienestu tam pievērst lielāku uzmanību. Vērš uzmanību informācijai par dienesta reaģēšanas laiku novados; interesējas par iespējamām problēmām saistībā ar administratīvi teritoriālās reformas realizāciju.

I.Zitāns paskaidro, ka ierašanās laiku notikuma vietā pamātā nosaka situācijai atbilstošs depo tīklojums.

*Notiek diskusija par VUGD reaģēšanas un ierašanās laika efektivizācijas iespējām, kā arī problēmām ar atbilstošu tehniku piekļūt degošajiem objektiem. Tiek uzsvērts, ka arī klimata pārmaiņas veicina ugunsgrēku izcelšanās iespējas un dienesta ierašanās laiku. Tiek atzīmēts arī ceļu stāvoklis un pieejamais aprīkojums. Deputāti un VUGD pārstāvji apspriež prioritāros pasākumus, arī NAP kontekstā.*

R.Bergmanis rosina diskusiju par darbu valdībā pie CA plāna, kā arī resursu pietiekamību šī plāna ieviešanā.

G.Švika un M.Ludbāržs komentē sasniegto progresu CA plāna jautājumā, preventīvajiem pasākumiem 8 gadu periodam. Laika gaitā finansējums atradīsies. Atzīmē NAP ietvarus.

I.Zitāns paskaidro, ka tiek mēģināts sasaistīt vienkopus visus plānošanas dokumentus, arī Eiropas plānošanas dokumentus.

*Notiek diskusija par CA plāna realizācijai nepieciešamā finansējuma papildus piesaistes iespējām, resursu pieejamību, tostarp, valstu un institūciju sadarbību savvaļas ugunsgrēku dzēšanai, projektu izstrādes termiņiem. Viedokļus izsaka I.Zitāns, R.Bergmanis, M.Baltmanis, J.Rancāns, A.Zakatistovs.*

J.Rancāns lūdz komentēt nesen izskanējušo VUGD informāciju par 6 vienā dienā bojā gājušajiem. Vai tā ir apstākļu sakritība, vai sistēmiskas problēmas?

M.Baltmanis komentē, ka šajā gadījumā ir dominējuši sociāli ekonomiskie faktori – ilgstoša alkohola lietošana, nepiemērota vieta dzīvošanai, kā arī dūmu detektoru neesamība. Kopumā tā ir vienas dienas nelaimīga apstākļu sakritība, bet situācija valstī laika gaitā uzlabojas. Atzīmē sociāli nelabvēlīgas vides ietekmi un problēmas valsts un pašvaldības līmenī tās risināt, ja paši cilvēki pret savu ugunsdrošību izturas bezatbildīgi.

Atsaucoties uz komisijā saņemto vēstuli, J.Rancāns informē par Latvijas Nedzirdīgo savienības (turpmāk – LNS) lūgumu palīdzēt ar speciālo dūmu detektoru iegādi.

I.Immure LNS vārdā informē par problēmu un panākto risinājumu nedzirdīgajiem paredzēto dūmu detektoru iegādei. Atzīmē, ka šie detektori ir dārgi. Tiek gatavots iepirkuma projekts 1000 detektoru iegādei otrajā pusgadā.

I.Zitāns un K.Eklons atzīmē dienesta veiktos konsultatīvos un preventīvos pasākumus par pielāgoto dūmu detektoru ieviešanu. Atzīmē, ka vispirms notiek konsultācijas, sods nav primārais. Dienests pret šo problēmu izturas saprotoši. Uzskata, ka 1000 detektoru iegāde ir tikai pirmais solis; jādomā par detektoru iegādi visām telpām, kurās uzturas nedzirdīgie cilvēki.

I.Martinsone Labklājības ministrijas vārdā informē par paveikto problēmas apzināšanā. Informē, ka pēc pirmās iegādes tiks apzinātas tālākās vajadzības, un tiks lemts par turpmākajām pielāgoto dūmu detektoru iegādēm.

I.Zitāns uzslavē LNS atbildīgo rīcību.

Komisija pieņem informāciju zināšanai.

Atsaucoties uz komisijā saņemto Latvijas Peldēšanas federācijas (turpmāk – LPF) vēstuli, J.Rancāns informē par tajā aktualizēto problēmu par Latvijas iedzīvotāju sliktajām peldētprasmēm un nepieciešamību veikt pasākumus, lai to risinātu. Dod vārdu LPF pārstāvim.

A.Platonovs vērš komisijas uzmanību salīdzinoši ar citām Eiropas valstīm Latvijā lielo noslīkušo skaitu un informē par LPF gatavību sadarboties ar valsts institūcijām situācijas uzlabošanā. Atzinīgi novērtē VUGD aktivitāti “Drošība uz ūdens”, LPF sadarbību ar VUGD.

Kaut arī sabiedrībā valda uzskats, ka cilvēki noslīkst alkohola lietošanas rezultātā, A.Platonovs informē, ka Somijā noslīkušo ir 5 reizes mazāk, bet alkohola lietošanas rādītāji neatšķiras. 40% gadījumu noslīkšanai ir citi iemesli – pārgalvība, prasmju trūkums, u.c. Latvijā nav vienotas peldētapmācības programmas, tās darbojas vienīgi atsevišķu pašvaldību iniciatīvas ietvaros. Šobrīd sabiedrības attieksme pret drošību uz ūdens ir neapmierinoša. Min piemērus.

*Notiek diskusija par peldētprasmju un apmācības uzlabošanas iespējām, īpaši saistībā ar izmaiņām skolu programmās, kompetenču izglītības realizāciju, izglītības saturu.*

J.Rancāns dod vārdu Valsts izglītības satura centra (turpmāk – VISC) pārstāvēm.

I.Bautre informē par VISC paveikto programmas “Skola 20/30” ietvaros saistībā ar peldētapmācību. Atzīmē, ka jautājumam plānots pieiet plašākā redzējumā (droša rīcība, risku apzināšana, lēmuma pieņemšana), to saistot ar vērtībās balstītu izglītību. Drošības jautājumi ir ietverti ne tikai veselības un sporta mācību priekšmetā, bet arī citos priekšmetos – fizikā, ķīmijā, bioloģijā, sociālajā un pilsoniskajā jomā.

Raksturo skolu peldētprasmju modulī ietverto saturu: peldētprasmju apguve, drošas rīcības prasmju pie ūdeņiem attīstība un veselības uzlabošana. Informē par jaunā mācību satura priekšrocībām, starppriekšmetu saiknēm, kas veicinātu skolniekiem attīstīt šādas prasmes. Jaunais mācību saturs ir vērsts uz vērtību apzināšanos. Kā problēmu atzīmē nepietiekamo sadarbību ar pašvaldībām, kā arī peldbaseinu pieejamību. Pilnvērtīgai prasmju nostiprināšanai ir nepieciešamas nodarbības baseinā ar laivām, peldvestēm, peldēšanu apģērbā. Mācību programmas paraugā skolotāji tiek aicināti sadarboties ar VUGD u.c. dienestiem.

L.Zeile kā būtisku atzīmē arī sadarbību ar skolnieku vecākiem. Uzsver, ka normatīvā bāze ir sagatavota, bet praksē tā nenotiek. Atbildība ir jāuzņemas visiem kopā, arī nevalstiskajai organizācijai.

*Turpinās diskusija par jautājumiem saistībā ar peldētprasmju uzlabošanas nepieciešamību, problēmām, kas to traucē, un iespējamiem risinājumiem. Viedokļus izsaka J.Rancāns, L.Zeile, A.Zakatistovs, I.Zitāns, E.Šnore, I.Bautre, A.Platonovs. Tiek akcentēta problēmas aktualitāte.*

J.Rancāns interesējas par institūciju gatavību korona vīrusa epidēmijai.

S.Bole informē par veiktajiem preventīvajiem pasākumiem; atzīmē, ka tas vairāk ir Veselības ministrijas kompetences jautājums.

*Notiek diskusija par Latvijas gatavību korona vīrusa izplatībai. S.Bole un G.Švika informē par iestāžu saskaņotās rīcības plāniem. R.Bergmanis iesaka šādus gadījumus ietvert ar CA plānā.*

**J.Rancāns** pateicas uzaicinātajiem par piedalīšanos sēdē un slēdz sēdi.

Sēde pabeigta plkst.11.20.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede